Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση των μέτρων αντιντάμπινγκ που έχουν επιβληθεί από τον κανονισμό (ΕΚ) αριθ. 769/2002 του Συμβουλίου στις εισαγωγές κουμαρίνης καταγωγής Λαϊκής Δημοκρατίας της Κίνας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 30 Οκτωβρίου 2002 κινήθηκε μερική ενδιάμεση επανεξέταση που περιορίστηκε στην μορφή των μέτρων όσον αφορά τα μέτρα αντιντάμπινγκ που επιβλήθηκαν από τον κανονισμό (ΕΚ) αριθ. 769/2002 στις εισαγωγές στην Κοινότητα κουμαρίνης καταγωγής Λαϊκής Δημοκρατίας της Κίνας.

Η επισυναπτόμενη πρόταση κανονισμού του Συμβουλίου στηρίζεται στα αποτελέσματα της έρευνας όσον αφορά την ανάγκη να προβλεφθεί στο λειτουργικό μέρος του κανονισμού (ΕΚ) αριθ. 769/2002 του Συμβουλίου μία ρήτρα για ζημία των εμπορευμάτων.

Προτείνεται συνεπώς στο Συμβούλιο να εγκρίνει τη συνημμένη πρόταση κανονισμού του Συμβουλίου που θα πρέπει να δημοσιευθεί στην Επίσημη Εφημερίδα της Ευρωπαϊκής Ένωσης το ταχύτερο δυνατό.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση των μέτρων αντιντάμπινγκ που έχουν επιβληθεί από τον κανονισμό (ΕΚ) αριθ. 769/2002 του Συμβουλίου στις εισαγωγές κουμαρίνης καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1] (εφεξής ο "βασικός κανονισμός"), και ιδίως το άρθρο 11 παράγραφος 3,

[1] ΕΕ L 56, 6.3.1996, σ. 1, όπως τροποποιήθηκε τελευταία με τον κανονισμό (ΕΚ) αριθ. 1972/2002 (ΕΕ L 305 της 7.11.2002, σ. 1).

την πρόταση που υπέβαλε η Επιτροπή, μετά από διαβουλεύσεις με τη συμβουλευτική επιτροπή,

Εκτιμώντας τα εξής:

Α. ΔΙΑΔΙΚΑΣΙΑ

1. Ισχύοντα μέτρα

(1) Τον Μάιο 2002, το Συμβούλιο, με τον κανονισμό (ΕΚ) αριθ. 769/2002 [2] επέβαλε οριστικούς δασμούς αντιντάμπινγκ στις εισαγωγές κουμαρίνης καταγωγής Λαϊκής Δημοκρατίας της Κίνας (η "ΛΔΚ"). Οι δασμοί είχαν την μορφή ειδικού δασμού.

[2] ΕΕ L 123 της 9.5.2002, σ. 1.

2. Έναρξη διαδικασίας

(2) Στις 30 Οκτωβρίου 2002, το Συμβούλιο ανήγγειλε με ανακοίνωση ("ανακοίνωση έναρξης") που δημοσιεύθηκε την Επίσημη Εφημερίδα της Ευρωπαϊκής Ένωσης [3] την έναρξη μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές στην Κοινότητα κουμαρίνης καταγωγής ΛΔΚ.

[3] ΕΕ C 264, 30.10.2002, σ. 10.

(3) Η επανεξέταση κινήθηκε με πρωτοβουλία της Επιτροπής για να εξεταστεί η καταλληλότητα των ισχυόντων μέτρων. Το τρέχον μέτρο, δηλαδή ο δασμός υπό μορφή ειδικού δασμού, δεν αρμόζει για περιπτώσεις στις οποίες τα εισαγόμενα αγαθά έχουν καταστραφεί πριν την θέση τους σε ελεύθερη κυκλοφορία.

3. Έρευνα

(4) Η Επιτροπή ενημέρωσε επίσημα τους παραγωγούς-εξαγωγείς, τους εισαγωγείς και τους χρήστες που είναι γνωστό ότι ενδιαφέρονται και τις ενώσεις τους, τους αντιπροσώπους της εν λόγω χώρας εξαγωγής και τους καταγγέλλοντες κοινοτικούς παραγωγούς σχετικά με την έναρξη της διαδικασίας. Τα ενδιαφερόμενα μέρη είχαν τη δυνατότητα να υποβάλουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που καθορίζεται στην ανακοίνωση για την έναρξη διαδικασίας.

(5) Δύο εισαγωγείς γνωστοποίησαν γραπτώς τις απόψεις τους.

(6) H Eπιτροπή αναζήτησε και επαλήθευσε όλες τις πληροφορίες που θεώρησε απαραίτητες για να καθορίσει την καταλληλότητα των ισχυόντων μέτρων.

Β. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

(7) Το άρθρο 145 του κανονισμού (ΕΟΚ) αριθ. 2454/93 της Επιτροπής της 2ας Ιουλίου 1993 [4], για τον καθορισμό ορισμένων διατάξεων εφαρμογής του κοινοτικού τελωνειακού κώδικα [5] προβλέπει, για τον καθορισμό της τελωνειακής αξίας, την αναλογική κατανομή της πράγματι καταβληθείσας ή καταβλητέας τιμής σε περιπτώσεις στις οποίες τα εμπορεύματα έχουν καταστραφεί πριν την θέση σε ελεύθερη κυκλοφορία.

[4] ΕΕ L 253, 11.10.1993, σ. 1, όπως τροποποιήθηκε τελευταία με τον κανονισμό (ΕΚ) αριθ. 881/2003 (ΕΕ L 134 της 29.5.2003, σ. 1).

[5] Κανονισμου του συμβουλιου (ΕOΚ) αριθ. 2913/92 (EE L 302, 19.10.1992, σ. 1).

(8) Για να αποτραπεί η είσπραξη υπερβολικά υψηλού ποσού αντιντάμπινγκ, ο ειδικός δασμός πρέπει, σε περίπτωση ζημίας των εμπορευμάτων, να μειωθεί με ποσοστό το οποίο αντιστοιχεί στην αναλογική κατανομή της πράγματι καταβληθείσας ή καταβλητέας τιμής. Σύμφωνα με τους κανόνες που θεσπίζονται στον κοινοτικό τελωνειακό κώδικα, η δασμολογητέα αξία μειώνεται κατά ένα ποσοστό το οποίο αντιστοιχεί στην αναλογική κατανομή της καταβληθείσας ή καταβλητέας τιμής.

(9) Κανένα ενδιαφερόμενο μέρος δεν υπέβαλε παρατηρήσεις ή επιχειρήματα κατά της πρότασης αυτής.

(10) Συνάγεται επομένως το συμπέρασμα ότι, επειδή δεν υποβλήθηκαν τεκμηριωμένα επιχειρήματα από τα ενδιαφερόμενα μέρη, στην περίπτωση που τα εμπορεύματα έχουν καταστραφεί πριν τη θέση σε ελεύθερη κυκλοφορία, και ως εκ τούτου, η πράγματι καταβληθείσα ή καταβλητέα τιμή κατανέμεται αναλογικά για τον καθορισμό της δασμολογητέας αξίας, ο ειδικός δασμός μειώνεται κατά ένα ποσοστό το οποίο αντιστοιχεί στην αναλογική κατανομή της πράγματι καταβληθείσας ή καταβλητέας τιμής.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η ακόλουθη παράγραφος προστίθεται στο άρθρο 1 του κανονισμού (ΕΚ) αριθ. 769/2002 του Συμβουλίου:

3.Σε περίπτωση ζημίας των εμπορευμάτων πριν από τη θέση τους σε ελεύθερη κυκλοφορία και, επομένως, όταν η καταβληθείσα ή καταβλητέα τιμή υπολογίζεται κατ'αναλογία για τον προσδιορισμό της δασμολογητέας αξίας σύμφωνα με το άρθρο 145 του κανονισμού (ΕΟΚ) αριθ. 2454/93 της Επιτροπής, το ποσό του δασμού αντιντάμπινγκ, υπολογιζόμενο με βάση το προαναφερόμενο καθορισμένο ποσό, μειώνεται κατά ένα ποσοστό που αντιστοιχεί στην αναλογική κατανομή της πράγματι καταβληθείσας ή καταβλητέας τιμής.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής ´Ενωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος